Venaani: Imalwa kan nie met GIPF vertrou word nie - Misdaad - Republikein
Tuesday, October 22nd, 15:57:54
Venaani: Imalwa kan nie met GIPF vertrou word nie
Korporatiewe bestuur bevraagteken
24 June 2019 | Misdaad
Catherine Sasman – Die president van die Popular Democratic Party (PDM), mnr. McHenry Venaani, sê die aanklaer-generaal (PG), me. Martha Imalwa, se besluit om 17 uit die 21 aangeklaagdes in die saak van N$660 miljoen se onbetaalde lenings in die voortslepende GIPF/DCP-geldsage nie te vervolg nie is "politieke oëverblindery".
Volgens berigte het Imalwa besluit het om die 17 weens 'n gebrek aan getuienis nie aan te kla nie.
"Ons het die verpletterende nuus gehoor dat die PG hulle nie gaan aankla nie. Die hele ding is duidelik politieke oëverblindery wat deur die regerende party geskep is om hierdie presidensiële kommissies na bedrog en aantygings van korrupsie toe te smeer.
"Hulle sê al hierdie verslae kan nie vrygestel word nie en gaan selfs so ver as die president wat sê daar is niks nie. Hoe kan daar niks wees as meer as N$600 miljoen deur sekere Namibiërs geleen is en hulle die geld nie kan terugbetaal nie?" het 'n gekwelde Venaani gevra.
Volgens hom is die waarde van die vermiste N$600 miljoen saam met rente vandag al meer as N$4 miljard.
"Ons doen 'n beroep op die owerhede en die PG om haar besluit te heroorweeg. Hoe kan sy sê daar is nie bewyse nie? Geld is geleen en nie terugbetaal nie. Sy sê sy weet nie wie die geld geleen het nie. Diegene wat die geld geleen het, moet vir ons sê waar dit is, wat hulle daarmee gemaak het en hoe dit aan hulle uitgereik is," het Venaani gesê.
As daar nie bewyse is van wie lenings van die GIPF ontvang het en dit nie terugbetaal het nie, moet die instelling se korporatiewe bestuur bevraagteken word.
"Die owerhede kan nie die hele GIPF-sage net so los nie."
Volgens die PDM-leier win sy party tans kommersiële regsadvies in.
"Dit is baie moeilik om teen die aanklaer-generaal aan te kla, omdat jy as 'n private lid moet aankla en die bewyse moet gebruik wat sy in die hof het. Ons twyfel of dit ooit openbaar gemaak sal word omdat ons gevra het dit moet gebeur en dit is nooit gedoen nie," het hy gesê.
Venaani het 'n beroep op die PG gedoen om alle bewyse openbaar te maak sodat die publiek self kan oordeel.
"Ons vertrou nie haar oordeel oor die kwessie nie. Ons dink dit is politieke oëverblindery om die magtiges en die rykes te beskerm."
Venaani het ook in die lig van die GIPF-sage verwys na die regskommissie oor die SME Bank se verlore miljoene.
"Dit gaan dieselfde pad stap as die GIPF se vermiste miljoene. Daar gaan vertraging op vertraging wees om Namibiërs later te laat vergeet."